การวิจัยและพัฒนา

ฝ่ายพัฒนาผลิตภัณฑ์ของบริษัท เป็นผู้ทำหน้าที่นำเสนอแนวคิดในการออกผลิตภัณฑ์ใหม่
โดยฝ่ายพัฒนาผลิตภัณฑ์จะทำการรวบรวมข้อมูลยอดขายของผลิตภัณฑ์ทั้งหมด
ซึ่งเป็นตัวบ่งชี้ความนิยมของลูกค้าที่มีต่อสินค้าในร้าน
และเป็นแนวทางในการกำหนดผลิตภัณฑ์ที่ควรต้องพัฒนาต่อยอด
จากนั้นจึงทำการสำรวจแนวโน้มทางการตลาดทั้งในและต่างประเทศเพื่อติดตามกระแสนิยมของผู้บริโภคที่เปลี่ยนแปลงตลอดเวลาติดตามผลงานวิจัยที่เกี่ยวข้องกับความงาม
รวมทั้งวัตถุดิบ (Active Ingredient) ที่ออกใหม่และได้รับความนิยม
นำข้อมูลทั้งหมดมาประมวลผลและนำเสนอแผนงานในการออกผลิตภัณฑ์ใหม่ โดยแบ่งออกเป็น

-   การเพิ่มผลิตภัณฑ์จากกลุ่มเดิมที่มีอยู่ เป็นกรณีที่สินค้ากลุ่มเดิมมียอดขายที่ดี
    แนวทางการพัฒนาจะเป็นการเพิ่มสินค้าที่เป็นประเภทเดียวกัน
    หรือเปลี่ยนแปลงสีสันให้เข้ากับความต้องการของลูกค้า

-   การพัฒนาผลิตภัณฑ์ใหม่ตามความต้องการของตลาด เพื่อให้ทันต่อกระแสนิยม
    และไม่เสียโอกาสในการดึงดูดลูกค้า

-   การพัฒนาผลิตภัณฑ์เพื่อทดแทนผลิตภัณฑ์เดิม ในกรณีที่ผลิตภัณฑ์เดิมมียอดขายลดลง
    หรือไม่เป็นไปตามกระแสนิยม
    ก็จะมีการพัฒนาผลิตภัณฑ์ใหม่มาทดแทนเพื่อตอบสนองความต้องการที่เปลี่ยนไปของลูกค้า
    รวมทั้งสร้างโอกาสในการดึงดูดลูกค้าใหม่

โครงการในอนาคต

เพื่อให้สอดคล้องกับเป้าหมายการดำเนินธุรกิจที่มุ่งเน้นการนำเสนอแนวคิดใหม่
ควบคู่ไปกับการสร้างผลิตภัณฑ์ใหม่ให้สอดคล้องกับแนวคิด
รวมไปถึงการเพิ่มช่องทางการจัดจำหน่ายอย่างต่อเนื่อง ในปี 2556
บริษัทได้ตั้งเป้ารายได้รวมเติบโตขึ้น 30% จากปี 2555
โดยมีแผนการดำเนินการภายใต้นโยบายการบริหารงาน Multi brands , Multi products ,
Multi channels โดยบริษัทฯ มีโครงการในการขยายธุรกิจในช่วง 1 – 3 ปี ดังต่อไปนี้

(1) การพัฒนาแนวคิดผลิตภัณฑ์รูปแบบใหม่

บริษัทมีโครงการพัฒนาแนวคิดผลิตภัณฑ์รูปแบบใหม่ที่เกี่ยวข้องกับความงาม สุขภาพ และไลฟ์สไตล์
ซึ่งเป็นสายธุรกิจที่บริษัทมีความเชี่ยวชาญ เพื่อตอบสนองความต้องการที่หลากหลายของผู้บริโภค
และจับตลาดในส่วนที่แตกต่างจากกลุ่มลูกค้าเป้าหมายในปัจจุบันของบริษัท

(2) การเพิ่มช่องทางการจัดจำหน่าย

บริษัทมีนโยบายในการขยายการจัดจำหน่ายในช่องทางอื่นๆที่นอกเหนือจากช่องทางการจัดจำหน่ายในปัจจุบันอย่างต่อเนื่องเพื่อให้ผลิตภัณฑ์เข้าถึงผู้บริโภคมากขึ้น
และเพื่ออำนวยความสะดวกต่อผู้บริโภคที่อยู่ในพื้นที่ที่สาขาของบริษัทยังครอบคลุมไม่ถึง ดังนี้

-   ระบบการจัดจำหน่ายผ่านพาณิชย์อิเล็กทรอนิกส์ (E-Commerce)
    โดยจะทดลองขายผ่านเวปไซด์ของ เอ็นโซโก้และซาโลร่า อยู่ในขั้นตอนการติดต่อเซ็นสัญญา
    และมีโครงการทำเวปไซด์ของบริษัท เพื่อจำหน่ายสินค้าของบริษัทเองด้วย

-   บริษัทมีแผนที่จะออกผลิตภัณฑ์ใหม่ เพื่อวางจำหน่ายในร้านสะดวกซื้อ อาทิ 7-11
    และร้านสะดวกซื้ออื่นๆ ซึ่งขณะนี้อยู่ระหว่างการพัฒนาผลิตภัณฑ์

-   โครงการขายสินค้าผ่านแคตตาล็อก โดยจะมีการสร้างแบรนด์ใหม่จำนวน 5 SKU ขายใน
    เซเว่น แคตตาล็อก ซึ่งขณะนี้อยู่ในขั้นตอนการพัฒนาผลิตภัณฑ์ ,
    มีโครงการขายสินค้าผ่านแคตตาล็อก ฟรายด์เดย์ ของมิสทีน

-   โครงการสร้างร้านค้าขนาดใหญ่เพื่อขายสินค้าคอนเซปใหม่ ซึ่งจะมีขนาดร้านใหญ่กว่า BEAUTY
    BUFFET และเป็นร้าน Multi-Brands
    ที่มีความหลากหลายของผลิตภัณฑ์มากขึ้นแต่จะมีคอนเซ็ปต์ที่แตกต่างกัน
    เพื่อเจาะกลุ่มฐานลูกค้าที่กว้างขึ้น โดยคาดว่าจะเริ่มเปิดตัวในไตรมาส 3/2556

(3) การขยายสาขาอย่างต่อเนื่อง

การจัดจำหน่ายผ่านสาขาร้านค้าปลีก
เป็นรายได้หลักของบริษัทในปัจจุบันและยังคงเป็นช่องทางการจัดจำหน่ายที่บริษัทให้ความสำคัญ
ดังนั้นบริษัทจึงมีนโยบายการขยายสาขาของ บิวตี้ บุฟเฟต์ และ บิวตี้ คอทเทจ
อย่างต่อเนื่องทั่วประเทศเพื่อกระจายสินค้าให้มากขึ้น โดย ณ สิ้นปี 2556
บริษัทมีเป้าหมายในการเปิดสาขาของ บิวตี้ บุฟเฟต์ และ บิวตี้ คอทเทจ เป็นจำนวนรวมประมาณ
180 สาขา และ 50 สาขา ตามลำดับ โดยคาดว่าจะใช้เงินลงทุนรวมประมาณ 125 ล้านบาท

ส่วนการขยายตลาดในต่างประเทศ โดยในระยะแรกมุ่งเน้นในกลุ่มประเทศ
ประชาคมเศรษฐกิจอาเซียน (Asean Economic Community : AEC ) ก่อน โดย ณ สิ้นปี
2556 บริษัทมีเป้าหมายเปิดสาขา เพิ่มจำนวน 7 สาขา ประกอบด้วย ประเทศกัมพูชา 3 สาขา (
บิวตี้ บุฟเฟต์ที่กรุงพนมเปญ 2 สาขา,เสียมเรียบ 1 สาขา) , ประเทศลาว 2 สาขา ( บิวตี้
บุฟเฟต์ 1 สาขา , บิวตี้ คอทเทจ 1 สาขา ) ประเทศเวียดนามที่ โฮจิมีนห์ ซิตี้ 2 สาขา ( บิวตี้
บุฟเฟต์ 1 สาขา , บิวตี้ คอทเทจ 1 สาขา )

(4) การลงทุนเพื่อปรับปรุงระบบการดำเนินงานให้รองรับการขยายตัวทางธุรกิจ

การขยายตัวทางธุรกิจที่รวดเร็วและต่อเนื่อง
ทำให้บริษัทต้องมีการลงทุนเพิ่มเพื่อรองรับการขยายสาขาในอนาคต
รวมทั้งการขยายช่องทางการจัดจำหน่าย
โดยบริษัทมีแผนการเช่าที่ดินและสร้างอาคารเพื่อการขยายคลังจัดเก็บสินค้า
จัดตั้งศูนย์ฝึกอบรมพนักงาน การปรึกษาที่ปรึกษาด้านโลจิสติคเพื่อออกแบบคลังจัดเก็บสินค้า
และศูนย์ฝึกอบรมพนักงานโดยบริษัทตั้งเป้าแล้วเสร็จในไตรมาสที่ 1 ปี 2557
รวมทั้งลงทุนเพื่อปรับปรุงระบบเทคโนโลยีสารสนเทศที่เกี่ยวข้องกับการบริการการขายหน้าร้าน
(POS) ให้มีประสิทธิภาพมากขึ้นและมีความจุข้อมูลเพิ่มขึ้น
เพื่อให้การขยายธุรกิจเป็นไปอย่างราบรื่นโดยอยู่ในระหว่างขั้นตอนการคัดเลือกโปรแกรมบัญชีใหม่
โดยคาดว่าจะใช้เงินลงทุนในเบื้องต้นประมาณ120 ล้านบาท

นโยบายการลงทุนในบริษัทย่อยและ/หรือบริษัทร่วม

บริษัทมีนโยบายลงทุนในบริษัทย่อยหรือบริษัทร่วมที่มีวัตถุประสงค์ในการประกอบกิจการที่เป็นส่วนสนับสนุนกิจการของบริษัท
อันจะทำให้บริษัทมีผลประกอบการหรือผลกำไรเพิ่มมากขึ้น หรือธุรกิจที่เอื้อประโยชน์ (Synergy)
ให้กับบริษัท โดยสามารถสนับสนุนการดำเนินธุรกิจหลักของบริษัทให้มีความครบวงจรมากยิ่งขึ้น
ทั้งนี้การลงทุนในบริษัทย่อยและบริษัทร่วมจะอยู่ภายใต้การควบคุมและตรวจสอบของคณะกรรมการตรวจสอบ
และในการกำกับดูแลบริษัทย่อยและบริษัทร่วม
บริษัทจะส่งกรรมการของบริษัทหรือคัดเลือกผู้บริหารที่มีคุณสมบัติและประสบการณ์ที่เหมาะสมกับการดำเนินธุรกิจเพื่อเป็นตัวแทนในการบริหารงาน
เพื่อกำหนดนโยบายที่สำคัญและควบคุมการดำเนินธุรกิจของบริษัทย่อยและบริษัทร่วมดังกล่าว